ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ**

**Ո Ր Ո Շ Ո Ւ Մ**

--------------------- 2019 թվականի, N\_\_\_\_\_\_\_\_-Ն

**ՈՍՏԻԿԱՆՈՒԹՅԱՆ ԴՐՈՇԻ ԵՎ ԶԻՆԱՆՇԱՆԻ ԿԱՆՈՆԱԴՐՈՒԹՅՈՒՆԸ ԵՎ ԴՐԱՆՑ ՆԿԱՐԱԳՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

«Ոստիկանության մասին» օրենքի 3.1-ին հոդվածի 2-րդ մասի համաձայն՝

 1. Հաստատել՝

 1) Հայաստանի Հանրապետության ոստիկանության դրոշի կանոնադրությունը՝ համաձայն հավելված 1-ի,

 2) Հայաստանի Հանրապետության ոստիկանության դրոշի նկարագրությունը՝ համաձայն հավելված 2-ի,

 3) Հայաստանի Հանրապետության ոստիկանության զինանշանի կանոնադրությունը՝ համաձայն հավելված 3-ի,

 4) Հայաստանի Հանրապետության ոստիկանության զինանշանի նկարագրությունը՝ համաձայն հավելված 4-ի,

 2.Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

 **Հայաստանի Հանրապետության Ն. Փաշինյան**

 **վարչապետ**

**« »** \_\_\_\_\_\_\_\_\_\_2019թ.

 Երևան

ՀԱՎԵԼՎԱԾ 1

 ՀՀ վարչապետի 2019թ.

<< \_\_\_\_>> \_\_\_\_\_\_\_ N\_\_\_\_\_Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԴՐՈՇԻ ԿԱՆՈՆԱԴՐՈՒԹՅՈՒՆԸ**

1. Հայաստանի Հանրապետության ոստիկանության դրոշը (այսուհետ՝ Դրոշ) պատվի և արժանապատվության, արիության և նվիրումի խորհրդանիշ է։ Դրոշը ոստիկանության յուրաքանչյուր աշխատակցի սրբազան պարտքի հիշեցումն է՝ հայրենիքին անձնուրաց ծառայելու, յուրաքանչյուր մարդու կյանքը, իրավունքները, ազատություններն ու օրինական շահերը պաշտպանելու, հասարակական կարգը պահպանելու և հասարակական անվտանգությունն ապահովելու մասին:
2. Դրոշը Հայաստանի Հանրապետության ոստիկանությանը հանձնում է Հայաստանի Հանրապետության վարչապետը կամ նրա կողմից լիազորված անձը:
3. Դրոշի հետ միասին հանձնվում է նաև Հայաստանի Հանրապետության վարչապետի ստորագրությամբ վկայագիր:
4. Դրոշը մշտապես պահվում է Հայաստանի Հանրապետության ոստիկանությունում:
5. Դրոշի պահման, պահպանման և օգտագործման կարգը սահմանում է Հայաստանի Հանրապետության ոստիկանության պետը:
6. Հայաստանի Հանրապետության ոստիկանության անձնակազմը պարտավոր է պահպանել և պաշտպանել դրոշը:

 ՀԱՎԵԼՎԱԾ 2

ՀՀ վարչապետի 2019թ.

<< \_\_\_\_>> \_\_\_\_\_\_\_\_ N\_\_\_\_\_Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԴՐՈՇԻ**

**ՆԿԱՐԱԳՐՈՒԹՅՈՒՆ**

1. Հայաստանի Հանրապետության ոստիկանության դրոշը (այսուհետ՝ Դրոշ) (համաձայն ձևի) բաղկացած է երկդեմ պաստառից և ծոպափնջերով քուղերից։
2. Դրոշի պաստառն ուղղանկյունաձև է, երկարությունը՝ 1450մմ, լայնությունը՝ 1150մմ:
3. Կարված է երկտակ մետաքսե մուգ բալագույն կտորից (կտորի գույնի համակարգչային հարաբերակցությունն է՝ M=100%, Y=20%, K=50%)՝ երեք կողմից երիզված ոսկեգույն ծոպերով:
4. Պաստառի երեսի կողմի վերին ձախ անկյունում պատկերված է Հայաստանի Հանրապետության պետական դրոշը՝ 500մմ երկարությամբ և 400մմ բարձրությամբ:
5. Պաստառի կենտրոնական մասում ոսկեգույն մետաքսաթելով ասեղնագործված են «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅՈՒՆ» բառերը, տառերի բարձրությունը 7մմ է, լայնությունը՝ 5մմ:
6. Պաստառի հակառակ կողմի կենտրոնական մասում պատկերված է Հայաստանի Հանրապետության ոստիկանության մետաքսակար զինանշանը՝ 450մմ բարձրությամբ և 250մմ լայնությամբ:
7. ՀՀ ոստիկանության զինանշանի տակ, պաստառի երկայնքով, ոսկեգույն մետաքսաթելով ասեղնագործված են «ՀԱՆՈՒՆ ԻՐԱՎԱԿԱՐԳԻ ԵՎ ՕՐԻՆԱԿԱՆՈՒԹՅԱՆ» բառերը, տառերի բարձրությունը 4մմ է, լայնությունը՝ 3մմ:

Ձև

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԴՐՈՇԻ ՊԱՏԿԵՐԸ**





ՀԱՎԵԼՎԱԾ 3

ՀՀ վարչապետի 2019թ.

<< \_\_\_\_>> \_\_\_\_\_\_\_\_ N\_\_\_\_\_Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԶԻՆԱՆՇԱՆԻ ԿԱՆՈՆԱԴՐՈՒԹՅՈՒՆ**

1. Հայաստանի Հանրապետության ոստիկանության զինանշանը (այսուհետ՝ Զինանշան) անձանց՝ Հայաստանի Հանրապետության ոստիկանության ծառայող (աշխատող) և զինծառայող հանդիսանալու, ինչպես նաև սպառազինության, տեխնիկայի և այլ գույքի Հայաստանի Հանրապետության ոստիկանությանը պատկանելությունը մատնանշող խորհրդանիշ է:

2. Զինանշանը դրվում է Հայաստանի Հանրապետության ոստիկանության պետի աշխատասենյակում, ինչպես նաև պատկերվում է Հայաստանի Հանրապետության ոստիկանության դրոշի (դրոշակի) վրա։

3. Զինանշանի պատկերը զետեղվում է Հայաստանի Հանրապետության ոստիկանության կենտրոնական ապարատի վարչությունների և ինքնուրույն բաժինների, կենտրոնական ապարատի անմիջական ենթակայության ստորաբաժանումների, ոստիկանության Երևան քաղաքի, մարզային վարչությունների և դրանց ենթակա ստորաբաժանումների, ոստիկանության ուսումնական հաստատությունների, ինչպես նաև ոստիկանության զորքերի և ենթակա ստորաբաժանումների անկյունադրոշմակների կամ անկյունադրոշմակով դրոշմաթղթերի վրա:

 Զինանշանի պատկերն օրենքով սահմանված կարգով օգտագործվում է նաև Հայաստանի Հանրապետության ոստիկանության ծառայողների և ոստիկանության զորքերի զինծառայողների համազգեստների տարբերանշանների ու առանձնանշանների, ծառայողական վկայականների, ինչպես նաև անվանական զենքի վրա։

4. Զինանշանի պատկերը կարող է կիրառվել տպագրական, գովազդային-տեղեկատվական և հուշանվերային արտադրանքի (ծրագրեր, օրացույցներ, կրծքանշաններ, ժամացույցներ, թղթապանակներ և այլն), տեսաժապավենների վրա՝ համաձայնեցնելով Հայաստանի Հանրապետության ոստիկանության հետ:

5. Զինանշանի պատկերի կիրառման այլ դեպքերը սահմանվում են Հայաստանի Հանրապետության ոստիկանության պետի կողմից։

ՀԱՎԵԼՎԱԾ 4

ՀՀ վարչապետի 2019թ.

<< \_\_\_\_>> \_\_\_\_\_\_\_\_ N\_\_\_\_\_Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԶԻՆԱՆՇԱՆԻ**

**ՆԿԱՐԱԳՐՈՒԹՅՈՒՆ**

1. Հայաստանի Հանրապետության ոստիկանության զինանշանը (այսուհետ` Զինանշան) (համաձայն ձևի) բաղկացած է սրից և վահանից (սուրը խորհրդանշում է ուժ և հարկադրանք,իսկ վահանը՝ պաշտպանություն, անվտանգություն):
2. Զինանշանի լայնության և երկարության հարաբերությունն է՝ 1 : 2:
3. Զինանշանի վերին մասում նշած է «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ», իսկ ստորին մասում՝ «ՈՍՏԻԿԱՆՈՒԹՅՈՒՆ» բառերը:
4. Արույրից պատրաստված վահանի կենտրոնում Հայաստանի Հանրապետության զինանշանն է:
5. Վահանի եզրին կից շրջանակն ունի խորություն, որը լցված է Հայաստանի Հանրապետության դրոշի եռագույն արծնով:
6. Վահանի միջով անցնող սուրը, որը զինանշանի վրա երևում է իր ծայրով և բռնակով, նույնպես պատրաստված է արույրից:
7. Բռնակն ունի 10 ուռուցիկ փաթույթ և վահանի մոտ սահմանափակվում է երկկողմանի երիզով:
8. Զինանշանի հիմնական գույնը ոսկեգույնն է:
9. Արույրից պատրաստված զինանշանը տեղադրվում է բարձր որակի մուգ շագանակագույն փայտե պատվանդանի վրա:

Ձև

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԶԻՆԱՆՇԱՆԻ ՊԱՏԿԵՐԸ**

